[pic] | EUROPOS KOMISIJA | Briuselis, 2011.2.18 KOM(2011) 80 galutinis EUROPOS KOMISIJOS TARPINĖ ATASKAITA EUROPOS PARLAMENTUI IR TARYBAI dėl Rumunijos pažangos pagal bendradarbiavimo ir patikrinimo mechanizmą EUROPOS KOMISIJOS TARPINĖ ATASKAITAEUROPOS PARLAMENTUI IR TARYBAI dėl Rumunijos pažangos pagal bendradarbiavimo ir patikrinimo mechanizmą 1. ĮVADAS 2007 m. sausio 1 d. Rumunijai įstojus į ES, sukurtas bendradarbiavimo ir patikrinimo mechanizmas (toliau – BPM)[1] , skirtas trūkumams Rumunijos teismų reformos ir kovos su korupcija srityse ištaisyti ir, teikiant periodines ataskaitas, pažangai šiose srityse stebėti. Ši ataskaita yra tarpinė , joje pateikiamas svarbių pokyčių, vykusių per pastaruosius šešis mėnesius Rumunijoje pagal BPM, techninio pobūdžio atnaujinimas. Daugiausia dėmesio skirta tam, kaip Rumunija atsižvelgė į Komisijos rekomendacijas; ataskaitoje padaryta pažanga išsamiai nevertinama. Atnaujinta informacija susijusi tik su tomis priemonėmis, kurios jau įgyvendintos arba kurias tikimasi įgyvendinti artimiausiu metu. 2010 m. liepos 22 d. Komisijos priimta naujausia pažangos vertinimo ataskaita ir joje išdėstytos rekomendacijos tebėra pažangos, padarytos siekiant orientacinių tikslų, vertinimo ir likusių uždavinių nustatymo atskaitos taškas. Komisija kitą pažangos vertinimą pateiks 2011 m. vasarą. 2. TEISMų REFORMA IR KOVA SU KORUPCIJA. POKYčIų APIBENDRINIMAS Per laikotarpį nuo Komisijos paskutinės ataskaitos pateikimo Rumunija ėmėsi kelių svarbių veiksmų teismo procesui paspartinti – priimtas ir įgyvendintas Nedidelių reformų įstatymas (proceso teisė bylų nagrinėjimui paspartinti) ir iš dalies pakeistas Konstitucinio Teismo įstatymas, kaip rekomendavo Komisija. Rumunija toliau rengėsi įgyvendinti naują civilinės teisės ir baudžiamosios teisės teisinę sistemą ir pradėjo naujų kodeksų poveikio vertinimą ir darė pažangą teisės aktų įgyvendinimo srityje. Per tą patį laikotarpį Rumunija taip pat parengė pasiūlymus uždaryti neveiksmingus teismus bei prokuratūras ir jų darbuotojus perkelti kitur. Be to, Rumunija parengė pasiūlymus dėl veiksmingesnio teisėjų įdarbinimo ir geresnio jų pirminio mokymo. Nacionalinio kovos su korupcija direktorato rezultatai tiriant aukštų pareigūnų korupciją pastaruosius šešis mėnesius išliko geri. Per minėtą laikotarpį priimta daugiau negalutinių apkaltinamųjų nuosprendžių bei atgrasomojo pobūdžio nuosprendžių, taip pat pradėtas nepriklausomas paskutinių dviejų kovos su korupcija strategijų poveikio vertinimas. Tačiau nuo paskutinio Komisijos vertinimo padaryta nedidelė pažanga teisme nagrinėjant svarbias aukštų pareigūnų korupcijos bylas. Atsižvelgdama į Komisijos rekomendacijas, Rumunija priėmė patobulintą įstatymą, kad užtikrintų Nacionalinės tarnybinio sąžiningumo agentūros (NTSA) veikimą. Tačiau tuo metu, kai valdžios institucijos toliau tobulino teisinę sistemą ir gerino teismų sistemos veikimą, Parlamentas, atsižvelgdamas į bendrus biudžeto apribojimus, nusprendė NTSA skirti gerokai mažiau biudžeto lėšų. Be to, Parlamentas neleido tirti buvusiam ministrui pateiktų kaltinimų korupcija. Rinkimus į Aukštesniąją magistratų tarybą (AMT) aptemdė teisiniai ginčai, dėl kurių Konstitucinis Teismas panaikino keturių AMT narių rinkimų rezultatus. 3. PERSPEKTYVA Per laikotarpį nuo paskutinio Komisijos vertinimo Rumunija dalykiškai atsižvelgė į Komisijos rekomendacijas. Kad atgaivintos reformos sparta nemažėtų, Rumunija visų pirma turėtų kruopščiai pasirengti įgyvendinti naujuosius kodeksus, taip pat turėtų pavesti išsamiai peržiūrėti, kaip veikia teismų sistema, siekiant remti tolesnių būtinų struktūrinių pakeitimų ir investicijų, reikalingų teismo proceso spartai, kokybei ir nuoseklumui užtikrinti, įgyvendinimą. Naujajai Aukštesniajai magistratų tarybai pradėjus darbą atsirado svarbi galimybė įvairiems politikos ir teismų sistemos atstovams glaudžiai ir dalykiškai bendradarbiauti šioje srityje. Iki kito Komisijos vertinimo, kuris bus pateiktas 2011 m. vasarą, Rumunija visų pirma turėtų pradėti nepriklausomą teismų sistemos, teisėjams taikomų drausminių priemonių sistemos reformos ir priemonių, kuriomis paspartinamas aukštų pareigūnų korupcijos bylų nagrinėjimas ir stiprinama bendra kovos su korupcija politika, peržiūrą. Komisija toliau rems Rumunijos pastangas ir iki šių metų vasaros pateiks kitą išsamų pažangos vertinimą. 4. NAUJAUSIA INFORMACIJA APIE PADėTį Teismų sistemos reforma Nuo paskutinio Komisijos vertinimo Rumunija priėmė Nedidelių reformų įstatymą , siekdama paspartinti teismo procesą ir pažangą įgyvendinant tam tikras naujuose kodeksuose numatytas reformas. Nedidelių reformų įstatyme nustatytas galimybių principas, pagal kurį prokuratūrai suteikiama daugiau galimybių nutraukti bylos nagrinėjimą, jeigu, pavyzdžiui, esami įrodymai nesudaro pagrindo tolesniam tyrimui; jame taip pat nustatyta galimybė prokuratūrai perimti policijos pateiktus pareiškimus nedidelės svarbos bylose. Juo supaprastinamas teismo procesas ir suteikiama galimybė pripažinti kaltę ir taip sutrumpinti teisminį nagrinėjimą. Nedidelių reformų įstatymu taip pat supaprastinama apeliacinių skundų, teikiamų dėl teisės klausimų, procedūra, kuri, kaip numatoma, išliks svarbia teisės aktų vienodinimo priemone. Per pastaruosius šešis mėnesius Rumunija ėmėsi įvairių struktūrinių priemonių, siekdama spręsti neatidėliotiną kompetencijos trūkumo teismų sistemoje problemą. Iš karto po to, kai bus parengtas naujųjų kodeksų poveikio vertimas, reikės taikyti papildomas priemones išteklių perskirstymui užtikrinti. Nuo Komisijos paskutinės ataskaitos pateikimo Rumunija baigė rengti pasiūlymą dėl dvidešimt keturių teismų ir susijusių prokuratūrų, kurie buvo neveiksmingi arba kurių darbo krūvis nebuvo pakankamas, uždarymo[2]. Be to, Rumunija parengė pasiūlymus dėl veiksmingesnio teisėjų įdarbinimo ir geresnio jų mokymo. Tačiau Nacionalinio magistratų instituto pajėgumas dar nepadidintas tiek, kad būtų tenkinami teisėjų rengimo reikalavimai, be to, vykdant būtiną valstybės finansų konsolidavimą, 2011 m. sumažintos jam skiriamos biudžeto lėšos. Vis dar neįgyvendinti pasiūlymai dėl tam tikrų administracinių užduočių, kurias vykdo teisėjai, perkėlimo pagalbiniams darbuotojams ir dėl teismų administratorių pareigybės sukūrimo. Rumunijoje surengti pirminiai svarstymai dėl teismų sistemos veikimo peržiūros , kurią atlikti rekomendavo Komisija, tačiau ši peržiūra dar nepradėta. Atlikus nepriklausomą teismų sistemos veiklos rezultatų vertinimą būtų lengviau nustatyti, kokių priemonių reikia imtis, kad sistema būtų veiksmingesnė. Neseniai pateikta Rumunijos teismų sistemos pažeidžiamumo problemų ataskaita, kurią rengė teisėjai, teisininkai, akademikai ir pilietinės visuomenės atstovai, yra naudingas indėlis į šį darbą. Nuo Komisijos paskutinės ataskaitos Rumunija ėmėsi veiksmų, atsižvelgdama į Komisijos rekomendacijas dėl teisėjams taikomų drausminių priemonių sistemos . Aukštesnioji magistratų taryba parengė pasiūlymus drausminius nusižengimus skirstyti pagal jų sunkumą, didinti sankcijų įvairovę ir nustatyti tinkamų nuobaudų skalę. Šiems pasiūlymams įgyvendinti reikia priimti teisės aktus. Be to, Teismų inspekcija ir jos inspektoriai ėmėsi atlikti keletą vertinimų, kai kuriuos iš jų numatoma reguliariai kartoti ateityje[3]. Kalbant apie rinkimus į Aukštesniąją magistratų tarybą , kelių Tarybos narių mandatų teisėtumas buvo užprotestuotas ir užginčytas teisme, bet galutiniai sprendimai šiose bylose dar nepriimti. Dėl sausio mėn. Konstitucinio Teismo priimto sprendimo, kuriuo panaikinami kai kurių narių rinkimų rezultatai, atsirado galimybė užtikrinti naujosios Tarybos patikimumą. Bus svarbu užtikrinti Tarybos veiklą pereinamuoju laikotarpiu, iki kol įvyks rinkimai laisvoms vietoms užimti. Reikia dėti daugiau pastangų atsižvelgiant į Komisijos rekomendaciją užtikrinti, kad visa teismų praktika būtų pateikta vartotojui patogioje duomenų bazėje, kurioje lengva atlikti paiešką . Teismo praktikos interneto portale Jurindex paskelbta daugiau sprendimų, tačiau šiuo metu jame galima rasti tik 2008 m., 2009 m. ir per pirmuosius du 2010 m. mėnesius priimtus Apeliacinio teismo sprendimus (taip pat vieno iš tribunolų sprendimus). Artimiausiais mėnesiais svarbiausias Rumunijos teismų reformos uždavinys – sėkmingai pasirengti keturių naujų kodeksų įsigaliojimui . Šiais kodeksas įtvirtinama visiškai nauja civilinės teisės ir baudžiamosios teisės teisinė sistema ir procedūros, o tai yra didelis pokytis, atsižvelgiant į esamus pajėgumo ir teismo proceso nuoseklumo trūkumus. Rumunija ėmėsi svarbių veiksmų – pradėjo naujųjų kodeksų poveikio vertinimą[4], siekdama įvertinti jų reikšmę sprendžiant su darbuotojais susijusius klausimus ir atliekant būtinus teisinius bei struktūrinius pakeitimus. Padaryta pažanga įgyvendinant teisės aktus: Parlamentui pateikti Civilinio ir Baudžiamojo kodeksų įgyvendinimo įstatymų projektai[5], o šiuo metu rengiami proceso kodeksų projektai. Kai tik Rumunijos valdžios institucijos gaus poveikio vertinimą, turės būti parengtas išsamus įgyvendinimo planas ir surengti mokymai, kad būtų užtikrintas sklandus ir veiksmingas įgyvendinimas. Kova su korupcija Per laikotarpį nuo Komisijos paskutinės ataskaitos pateikimo Nacionalinio kovos su korupcija direktorato atliekamų aukštų pareigūnų korupcijos tyrimų rezultatai ir toliau buvo geri – daugelio kaltinamųjų, įskaitant Europos Parlamento narį, tris buvusius ministrus, du buvusius valstybės sekretorius ir keletą teisėjų, bylos perduotos teismui[6]. Tuo pat metu Parlamentas nepritarė, kad vykdant tyrimą būtų patikrintas korupcija kaltinamo buvusio ministro asmeninis kompiuteris. Todėl šioje byloje prokurorai turės remtis visais kitais turimais įrodymais. Parlamentui balsavus nebuvo leista atlikti tyrimo kitoje tam pačiam asmeniui dėl tariamos korupcijos iškeltoje byloje. Vykdant kitą su Parlamento nariu susijusį tyrimą dėl tariamos korupcijos, Parlamentas nepatvirtino prokuratūros prašymo taikyti prevencinį areštą. Pirmų trijų 2010 m. ketvirčių duomenys apie aukštų pareigūnų korupciją rodo, kad priimta daugiau apkaltinamųjų nuosprendžių ir skirta daugiau įkalinimo bausmių. Jeigu tokios tendencijos išliks ir toliau, tai gali reikšti, kad linkstama priimti atgrasomojo pobūdžio nuosprendžius. Aukščiausiojo kasacinio ir teisingumo teismo pasiūlymas stebėti teismo praktiką aukštų pareigūnų korupcijos bylose reiškia, kad teismas aktyviau skatina vienodinti šios srities teismo praktiką. Tačiau Aukščiausiasis kasacinis ir teisingumo teismas kol kas nepasekė kelių Bukarešto apeliacinio teismo teisėjų, paskelbusių išsamias bausmių skyrimo, įskaitant korupcijos bylose, gaires, pavyzdžiu. Priimdama Konstitucinio Teismo įstatymo pataisas , Rumunija pašalino svarbią teismo procesų, susijusių su aukštų pareigūnų korupcija, vilkinimo priežastį. Šiomis pataisomis, parengtomis pagal Komisijos rekomendacijas, panaikinama galimybė sustabdyti teismo procesą, pareiškus protestą dėl bylos prieštaravimo Konstitucijai. Konkrečiose bylose jau pasiekti pirmieji teigiami rezultatai. Nedidelių reformų įstatymo nuostatos taip pat turėtų būti naudingos, visų pirma todėl, kad jomis supaprastinamas teismo procesas, panaikinama galimybė pareiškus protestą dėl prieštaravimo Konstitucijai sustabdyti baudžiamuosius tyrimus ir sumažinamas Aukščiausiojo teismo darbo krūvis. Konkretūs aukštų pareigūnų korupcijos bylų vilkinimo atvejai kol kas nėra išsamiai išnagrinėti, nors Komisija rekomendavo tai padaryti. Skirtingos institucijos, įskaitant Aukščiausiąjį teismą, Teismų inspekciją, Nacionalinį kovos su korupcija direktoratą ir Teisingumo ministeriją, įvairiu mastu svarstė šį klausimą. Šios iniciatyvos naudingos ieškant galimų sprendimų. Rumunija nedelsdama atsižvelgė į Komisijos rekomendaciją ir priėmė patikslintą Nacionalinės tarnybinio sąžiningumo agentūros [7] įstatymą. Naujasis įstatymas buvo priimtas neeilinėje Rumunijos parlamento, sušaukto Prezidento prašymu, sesijoje. Naujuoju įstatymu sprendžiamos pagrindinės problemos, dėl kurių susirūpinimą pareiškė Komisija, visų pirma iš naujo nustatoma galimybė konfiskuoti neteisėtai įgytą turtą. Patikslintu įstatymu taip pat įtvirtinamos kai kurios naujos nuostatos, kuriomis siekiama didinti teisinės sistemos veiksmingumą[8]. Naujosios teisinės sistemos veiksmingumas turės būti įrodytas naujais rezultatais šioje srityje. Gruodžio mėn., atsižvelgdamas į bendrus biudžeto apribojimus, Parlamentas nusprendė 2011 m. NTSA skirti gerokai mažiau biudžeto lėšų. Toks biudžeto sumažinimas gali apsunkinti turto ir interesų deklaracijų skelbimą. Tai turėtų neigiamą poveikį turto skaidrumui ir NTSA patikrinimų veiksmingumui, kurie iš dalies priklauso nuo visuomenės pateiktos informacijos. Nacionalinio kovos su korupcija direktorato prokurorai atliko baudžiamuosius tyrimus, susijusius su pasienio policijos ir muitinės pareigūnais, po kurių vasario mėn. pasienyje įvykdyta plataus masto kovos su korupcija operacija, per kurią atlikta daug areštų. Labai svarbu, kad būtų skirta žmogiškųjų išteklių laisvoms darbo vietoms užpildyti ir kad tuo pat metu būtų imtasi tinkamų teisinių veiksmų. Nuo Komisijos paskutinės ataskaitos pateikimo pradėta daugiau tyrimų ir pareikšta daugiau kaltinimų dėl smulkios ir vidutinio masto korupcijos vietos lygmeniu [9]. Dauguma šių bylų – tai bendradarbiavimo su Administravimo ir vidaus reikalų ministerijos Kovos su korupcija generalinio direktorato rezultatas. Pranešama, kad numatytos ir prokuratūrų bei Rumunijos policijos Sukčiavimo tyrimo tarnybos bendradarbiavimo stiprinimo priemonės. Atsižvelgdama į Komisijos rekomendacijas, Rumunija per pastarąjį pusmetį pradėjo nepriklausomą Rumunijos nacionalinės kovos su korupcija strategijos vertinimą . Anksčiau atliktame strategijos pereinamojo laikotarpio rezultatų vidaus vertinime patvirtinta dar viena Komisijos rekomendacija, kad bendra kovos su korupcija politika turi būti stiprinama koordinuojant veiksmus aukštu lygmeniu[10]. Šioje srityje kol kas nesiimta jokių konkrečių veiksmų. Per praėjusius šešis mėnesius taikytos įvairios korupcijos prevencijos priemonės[11]. Atsižvelgdama į Komisijos rekomendacijas, Rumunija parengė keletą teisinių viešojo pirkimo teisės aktų pakeitimų. Kaip nurodyta Komisijos paskutinėje ataskaitoje, Rumunija priėmė naujas nuostatas, kuriomis viešojo pirkimo teisės aktuose plačiau apibrėžiamas interesų konfliktas[12]. Šios nuostatos apima atvejus, kai konkurse dalyvaujančioje įmonėje vadovaujamas pareigas einantys asmenys yra šeiminiais arba prekybiniais ryšiais susiję su asmenimis, kurie perkančiojoje organizacijoje eina su sprendimų priėmimu susijusias pareigas. Kitais pakeitimais, kuriais supaprastinama administracinių ir teisinių teisės gynimo būdų sistema, siekiama pagreitinti viešojo pirkimo procesą[13]. Dabar viešojo pirkimo sutartis galima pasirašyti, jeigu skundus atmetė administracinė skundų nagrinėjimo institucija, neatsižvelgiant į tai, kad sprendimas apskųstas teismui. Nacionalinė viešojo pirkimo reguliavimo ir priežiūros įstaiga planuoja sudaryti administracinio bendradarbiavimo protokolus, kad jai būtų suteikta prieiga prie duomenų bazių, kuriomis naudodamasi ji galėtų nustatyti galimus interesų konfliktus. Konkretus šių nuostatų poveikis dar turi būti įrodytas praktiškai. [1] 2006 m. gruodžio 13 d. Komisijos sprendimas 2006/928/EB, nustatantis bendradarbiavimo su Rumunija ir jos pažangos siekiant orientacinių tikslų teismų reformos ir kovos su korupcija srityse patikrinimo mechanizmą (OL L 354, 2006 12 14, p. 56). [2] Dabar siūloma uždaryti devyniais teismais daugiau, nei siūlyta vasarą, tačiau šis skaičius yra daug mažesnis, nei tas, kurį 2005 m. pirmą kartą pasiūlė išorės ekspertai. Pagal pasiūlymą bus leista perkelti 50 teisėjų darbo vietų (iš kurių šiuo metu užimtos 38) ir 47 prokurorų darbo vietas (iš kurių šiuo metu užimtos 38). [3] Peržiūros apima: Teismų inspekcijos vadovybės parengtą veiklos ataskaitą, kurioje apžvelgiami pirmi šeši 2010 m. mėnesiai, kiekvieno inspektoriaus vertinimo ataskaitą, taip pat audito ataskaitą dėl Teismų inspekcijos vadovybės, kurią parengia Aukštesniosios magistratų tarybos audito skyrius. [4] Konsultantai darbą pradėjo pateikdami pradinę ataskaitą, kuri patvirtinta 2010 m. gruodžio mėn. Numatoma, kad galutinė poveikio vertinimo ataskaita bus pateikta 2011 m. balandžio mėn. [5] Civilinio kodekso įgyvendinimo įstatymą Senatas patvirtino gruodžio 8 d. ir šiuo metu jį svarsto Deputatų rūmai. Baudžiamojo kodekso įgyvendinimo įstatymą šiuo metu svarsto Senatas. [6] Lapkričio 2 d. Nacionalinis kovos su korupcija direktoratas pareiškė kaltinimus buvusiam gynybos ministrui, buvusiam Gynybos ministerijos valstybės sekretoriui ir dabartiniam Europos Parlamento nariui. Gruodžio 15 d. Nacionalinis kovos su korupcija direktoratas pareiškė kaltinimus buvusiam teisingumo ministrui, kuris šiuo metu yra Parlamento narys, buvusiam ryšių ministrui ir dar keturiems kaltinamiesiems. Per pirmus tris 2010 m. ketvirčius teismui perduotos trylikos teisėjų bylos, tuo tarpu 2009 m. – trijų. Vienuolika iš trylikos teisėjams iškeltų bylų, įskaitant Aukščiausiojo teismo teisėjo ir prokuratūros prie Apeliacinio teismo generalinio prokuroro bylas, perduotos per laikotarpį nuo gegužės mėn. [7] Naujasis įstatymas, kurį Parlamentas priėmė rugpjūčio 24 d. ir kurį Prezidentas paskelbė rugpjūčio 31 d., įsigaliojo rugsėjo 6 d. [8] Vienas iš pavyzdžių – valstybės tarnybos tarnautojai turi deklaruoti valstybės, vietos ir išorės lėšomis finansuojamas sutartis, iš kurių jie gauna tiesioginės ar netiesioginės naudos. Nacionalinės tarnybinio sąžiningumo agentūros nuomone, tai padės atskleisti interesų konflikto atvejus. [9] Per pirmus devynis 2010 m. mėnesius vietos prokuratūros 406 kaltinamiesiems pareiškė kaltinimus korupcija, per tą patį laikotarpį 2009 m. kaltinimai buvo pareikšti 193 asmenims, o 2008 m. – 115. [10] Peržiūroje taip pat nustatyta, kad nėra nacionalinio ir vieningo požiūrio į korupcijos prevenciją ir kovą su ja, taip pat nustatyta, kad stebėsena ir ataskaitų teikimo mechanizmai nėra pakankami, be to, nėra poveikio rodiklių, dėl to sunkiau atlikti strategijos vertinimą. [11] Taikytos priemonės: Administravimo ir vidaus reikalų ministerija toliau įgyvendino naują korupcijos pavojaus ir susijusių pažeidžiamumo problemų nustatymo metodologiją; po diskusijų kovos su korupcija klausimais, surengtų Nacionalinio tarnybinio sąžiningumo centre, pateikta daugiau pasiūlymų; Nacionalinė valstybės tarnautojų agentūra surengė konferenciją, kuria siekta skatinti geriausią patirtį viešojo administravimo srityje; taip pat parengti pasiūlymai stiprinti korupcijos prevencijos ir jos nustatymo mechanizmus sveikatos priežiūros sektoriaus viešojo pirkimo srityje. [12] Teisės aktai šiomis nuostatomis papildyti Vyriausybės nepaprastuoju potvarkiu Nr. 76/2010, kuris patvirtintas Įstatymu Nr. 278/2010. [13] Šios nuostatos taip pat įtrauktos į Įstatymą Nr. 278/2010.